CELEX: 32019D2109
Language: mt
Date: 2019-12-09 00:00:00
Title: Deċiżjoni tal-Kunsill (PESK) 2019/2109 tad-9 ta’ Diċembru 2019 li temenda d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo

10.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 318/134
               
            
         DEĊIŻJONI TAL-KUNSILL (PESK) 2019/2109
         tad-9 ta’ Diċembru 2019
         li temenda d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fl-20 ta’ Diċembru 2010, il-Kunsill adotta d-Deċiżjoni 2010/788/PESK (1) dwar miżuri restrittivi kontra r-Repubblika Demokratika tal-Kongo (RDK).
                  
               
                     (2)
                  
                  
                     Fit-12 ta’ Diċembru 2016, il-Kunsill adotta d-Deċiżjoni (PESK) 2016/2231 (2) li temenda d- Deċiżjoni 2010/788/PESK, b’reazzjoni għat-tfixkil tal-proċess elettorali u l-ksur tad-drittijiet tal-bniedem marbut miegħu fir-RDK. Id-Deċiżjoni (PESK) 2016/2231 introduċiet, fost oħrajn, miżuri restrittivi awtonomi fl-Artikolu 3(2) tad-Deċiżjoni 2010/788/PESK.
                  
               
                     (3)
                  
                  
                     Abbażi ta’ rieżami tal-miżuri msemmija fl-Artikolu 3(2) tad-Deċiżjoni 2010/788/PESK, jenħtieġ li l-miżuri restrittivi jiġġeddu sat-12 ta’ Diċembru 2020 u jenħtieġ li żewġ persuni jitneħħew mil-lista fl-Anness II għad-Deċiżjoni 2010/788/PESK.
                  
               
                     (4)
                  
                  
                     Id-dikjarazzjonijiet tar-raġunijiet relatati ma’ ċerti persuni elenkati fl-Anness II jenħtieġ li jiġu emendati.
                  
               
                     (5)
                  
                  
                     Barra minn hekk, jenħtieġ li tiżdied dispożizzjoni fid-Deċiżjoni 2010/788/PESK li tispeċifika li l-Kunsill u r-Rappreżentant Għoli jistgħu jipproċessaw data personali sabiex iwettqu l-kompiti tagħhom skont dik id-Deċiżjoni.
                  
               
                     (6)
                  
                  
                     Għaldaqstant, jenħtieġ li d-Deċiżjoni 2010/788/PESK tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni 2010/788/PESK hija emendata kif ġej:
            
                        (1)
                     
                     
                        Jiddaħħal l-Artikolu li ġej:
                        
                           “Artikolu 8a
                           
                              1.   Il-Kunsill u r-Rappreżentant Għoli tal-Unjoni għall-Affarijiet barranin u l-Poolitika ta’ Sigurtà (Rappreżentant Għoli) jistgħu jipproċessaw data personali sabiex iwettqu l-kompiti tagħhom skont din id-Deċiżjoni, b’mod partikolari:
                              
                                          (a)
                                       
                                       
                                          fir-rigward tal-Kunsill, għat-tħejjija u l-emendar tal-Annessi I u II;
                                       
                                    
                                          (b)
                                       
                                       
                                          fir-rigward tar-Rappreżentant Għoli, għat-tħejjija tal-emendi għall-Annessi I u II.
                                       
                                    
                           
                              2.   Il-Kunsill u r-Rappreżentant Għoli jistgħu jipproċessaw, fejn applikabbli, data rilevanti b’rabta ma’ reati kriminali mwettqa minn persuni fiżiċi elenkati, ma’ kundanni penali ta’ tali persuni jew ma’ miżuri ta’ sigurtà li jikkonċernaw tali persuni, biss sa fejn tali proċessar ikun meħtieġ għat-tħejjija tal-Annessi I u II.
                           
                           
                              3.   Għall-finijiet ta’ din id-Deċiżjoni, il-Kunsill u r-Rappreżentant Għoli huma deżinjati bħala "kontrolluri" fis-sens tal-punt 8 tal-Artikolu 3 tar-Regolament (UE) Nru 2018/1725 tal-Parlament Ewropew u tal-Kunsill (*1), sabiex ikun żgurat li l-persuni fiżiċi kkonċernati jkunu jistgħu jeżerċitaw id-drittijiet tagħhom skont ir-Regolament (UE) Nru 2018/1725.
                           
                        
                        
                           (*1)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).”;"
                        
                     
                  
                        (2)
                     
                     
                        fl-Artikolu 9, il-paragrafu (2) huwa sostitwit b’dan li ġej:
                        
                                    “2.
                                 
                                 
                                    Il-miżuri msemmija fl-Artikolu 3(2) għandhom japplikaw sat-12 ta’ Diċembru 2020. Għandhom jiġġeddu, jew jiġu emendati kif xieraq, jekk il-Kunsill iqis li l-objettivi tagħhom ma jkunux intlaħqu.”;
                                 
                              
                  
                        (3)
                     
                     
                        il-lista fl-Anness II għad-Deċiżjoni 2010/788/PESK hija sostitwita bil-lista li tinsab fl-Anness għal din id-Deċiżjoni.
                     
                  
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, id-9 ta’ Diċembru 2019.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  Id-Deċiżjoni tal-Kunsill 2010/788/PESK tal-20 ta' Diċembru 2010 dwar miżuri restrittivi kontra r-Repubblika Demokratika tal-Kongo u li tħassar il-Pożizzjoni Komuni 2008/369/PESK (ĠU L 336, 21.12.2010, p. 30).
         
            (2)  Id-Deċiżjoni tal-Kunsill (PESK) 2016/2231 tat-12 ta' Diċembru 2016 li temenda d-Deċiżjoni 2010/788/PESK dwar miżuri restrittivi kontra r-Repubblika Demokratika tal-Kongo (ĠU L 336 I, 12.12.2016, p. 7).
      
      
         
            ANNESS
            
               
                  
                     “ANNESS II
                     LISTA TA' PERSUNI U ENTITAJIET IMSEMMIJA FL-ARTIKOLU 3(2)
                     A.   Persuni
                     
                                  
                              
                              
                                 Isem
                              
                              
                                 Informazzjoni ta’ Identifikazzjoni
                              
                              
                                 Raġunijiet għal deżinjazzjoni
                              
                              
                                 Data ta’ elenkar
                              
                           
                                 1.
                              
                              
                                 Ilunga Kampete
                              
                              
                                 magħruf ukoll bħala Gaston Hughes Ilunga Kampete; magħruf ukoll bħala Hugues Raston Ilunga Kampete.
                                 Data tat-Twelid: 24.11.1964.
                                 Post tat-twelid: Lubumbashi (RDK).
                                 Numru tal-karta tal-identità militari: 1-64-86-22311-29.
                                 Nazzjonalità: RDK.
                                 Indirizz: 69, avenue Nyangwile, Kinsuka Mimosas, Kinshasa/Ngaliema, RDK.
                                 Sess: Raġel
                              
                              
                                 Bħala Kmandant tal-Gwardja Repubblikana (GR), Ilunga Kampete kien responsabbli għall-unitajiet tal-GR skjerati fuq l-art u involuti fl-użu sproporzjonat ta’ forza u repressjoni vjolenti, f’Settembru 2016 f’Kinshasa.
                                 Minħabba r-rwol kontinwu tiegħu bħala kap tal-GR, huwa responsabbli għar-repressjoni u l-ksur tad-drittijiet tal-bniedem imwettqa minn aġenti tal-GR, bħar-repressjoni vjolenti ta’ manifestazzjoni tal-oppożizzjoni f’Lubumbashi f’Diċembru 2018.
                                 Ilunga Kampete kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                              
                              
                                 12.12.2016
                              
                           
                                 2.
                              
                              
                                 Gabriel Amisi Kumba
                              
                              
                                 magħruf ukoll bħala Gabriel Amisi Nkumba; “Tango Fort”; “Tango Four”.
                                 Data tat-twelid: 28.5.1964.
                                 Post tat-twelid: Malela (RDK).
                                 Numru tal-karta tal-identità militari: 1-64-87-77512-30.
                                 Nazzjonalità: RDK.
                                 Indirizz: 22, avenue Mbenseke, Ma Campagne, Kinshasa/Ngaliema, RDK.
                                 Sess: Raġel
                              
                              
                                 Eks Kmandant tal-ewwel żona tad-difiża tal-Armata Kongoliża (FARDC) li l-forzi tagħha ħadu sehem fl-użu sproporzjonat ta’ forza u repressjoni vjolenti f’Settembru 2016 f’Kinshasa.
                                 Gabriel Amisi Kumba ilu Viċi Kap tal-Persunal tal-Forzi Armati Kongoliżi (FARDC) minn Lulju 2018, b’responsabbiltà għal operazzjonijiet u intelligence. Minħabba r-rwol tiegħu, huwa responsabbli għall-ksur reċenti tad-drittijiet tal-bniedem imwettaq mill-FARDC.
                                 Gabriel Amisi Kumba kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                              
                              
                                 12.12.2016
                              
                           
                                 3.
                              
                              
                                 Ferdinand Ilunga Luyoyo
                              
                              
                                 Data tat-Twelid: 8.3.1973.
                                 Post tat-twelid: Lubumbashi (RDK).
                                 Nru tal-passaport: OB0260335 (validu mill-15.4.2011 sal-14.4.2016).
                                 Nazzjonalità: RDK.
                                 Indirizz: 2, avenue des Orangers, Kinshasa/Gombe, RDK.
                                 Sess: Raġel
                              
                              
                                 Bħala Kmandant tal-unità għal kontra l-irvellijiet il-Légion Nationale d’Intervention tal-Pulizija Nazzjonali Kongoliża (PNC), Ferdinand Ilunga Luyoyo kien responsabbli għall-użu sproporzjonat ta’ forza u repressjoni vjolenti f’Settembru 2016 f’Kinshasa.
                                 Ferdinand Ilunga Luyoyo ilu Kmandant tal-unità tal-PNC responsabbli għall-protezzjoni tal-istituzzjonijiet u ta’ uffiċjali ta’ livell għoli minn Lulju 2017. Minħabba r-rwol tiegħu, huwa responsabbli għall-ksur reċenti tad-drittijiet tal-bniedem imwettaq mill-PNC.
                                 Ferdinand Ilunga Luyoyo kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                              
                              
                                 12.12.2016
                              
                           
                                 4.
                              
                              
                                 Célestin Kanyama
                              
                              
                                 magħruf ukoll bħala Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 Esprit de mort.
                                 Data tat-Twelid: 4.10.1960.
                                 Post tat-twelid: Kananga (RDK).
                                 Nazzjonalità: RDK.
                                 Nru tal-passaport: OB0637580 (validu mill-20.5.2014 sad-19.5.2019).
                                 Ingħata viża ta’ Schengen bin-numru 011518403, maħruġa fit-2.7.2016.
                                 Indirizz: 56, avenue Usika, Kinshasa/Gombe, RDK.
                                 Sess: Raġel
                              
                              
                                 Bħala Kummissarju tal-Pulizija Nazzjonali Kongoliża (PNC), Célestin Kanyama kien responsabbli għall-użu sproporzjonat ta’ forza u repressjoni vjolenti f’Settembru 2016 f’Kinshasa.
                                 F’Lulju 2017, Célestin Kanyama nħatar Direttur Ġenerali tal-iskejjel ta’ taħriġ tal-Pulizija Nazzjonali. Minħabba r-rwol tiegħu bħala uffiċjal anzjan tal-PNC, huwa responsabbli għall-ksur reċenti tad-drittijiet tal-bniedem imwettaq mill-PNC. Eżempju wieħed huwa l-intimidazzjoni u l-privazzjoni tal-libertà imposta fuq il-ġurnalisti minn uffiċjali tal-pulizija f’Ottubru 2018, wara l-pubblikazzjoni ta’ sensiela ta’ artikli dwar il-miżapproprjazzjoni tar-razzjonijiet tal-kadetti tal-pulizija u r-rwol li l-Ġeneral Kanyama kellu f’dawn l-avvenimenti.
                                 Célestin Kanyama kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                              
                              
                                 12.12.2016
                              
                           
                                 5.
                              
                              
                                 John Numbi
                              
                              
                                 magħruf ukoll bħala John Numbi Banza Tambo; John Numbi Banza Ntambo; Tambo Numbi.
                                 Data tat-Twelid: 16.8.1962.
                                 Post tat-twelid: Jadotville-Likasi-Kolwezi (RDK).
                                 Nazzjonalità: RDK.
                                 Indirizz: 5, avenue Oranger, Kinshasa/Gombe, RDK.
                                 Sess: Raġel
                              
                              
                                 John Numbi ilu l-Ispettur Ġenerali tal-Forzi Armati Kongoliżi (FARDC) minn Lulju 2018. Minħabba r-rwol tiegħu, huwa responsabbli għall-ksur reċenti tad-drittijiet tal-bniedem imwettaq mill-FARDC, bħal vjolenza sproporzjonata mwettqa f’Ġunju-Lulju 2019 minn truppi tal-FARDC taħt l-awtorità diretta tiegħu kontra persuni li kienu qed iħaffru għall-minerali illegalment.
                                 John Numbi kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                              
                              
                                 12.12.2016
                              
                           
                                 6.
                              
                              
                                 Delphin Kahimbi
                              
                              
                                 magħruf ukoll bħala Delphin Kahimbi Kasagwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Data tat-Twelid: 15.1.1969 (alternattivament: 15.7.1969).
                                 Post tat-twelid: Kiniezire/Goma (RDK).
                                 Nazzjonalità: RDK.
                                 Nru tal-passaport diplomatiku: DB0006669 (validu mit-13.11.2013 sat-12.11.2018).
                                 Indirizz: 1, 14eme rue, Quartier Industriel, Linete, Kinshasa, RDK.
                                 Sess: Raġel
                              
                              
                                 Delphin Kahimbi ilu assistent Kap tal-Persunal fi ħdan il-Persunal Ġenerali tal-FARDC, minn Lulju 2018, b’responsabilità għall-intelligence. Minħabba r-rwol tiegħu, huwa responsabbli għall-ksur reċenti tad-drittijiet tal-bniedem imwettaq mill-FARDC.
                                 Delphin Kahimbi kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                              
                              
                                 12.12.2016
                              
                           
                                 7.
                              
                              
                                 Evariste Boshab
                              
                              
                                 magħruf ukoll bħala Evariste Boshab Mabub Ma Bileng.
                                 Data tat-Twelid: 12.1.1956.
                                 Post tat-twelid: Tete Kalamba (RDK).
                                 Nazzjonalità: RDK.
                                 Numru tal-passaport diplomatiku: DP0000003 (validu: 21.12.2015— jiskadi: 20.12.2020).
                                 Il-viża ta’ Schengen skadiet fil-5.1.2017.
                                 Indirizz: 3, avenue du Rail, Kinshasa/Gombe, RDK.
                                 Sess: Raġel
                              
                              
                                 Fil-kapaċità tiegħu ta’ Viċi Prim Ministru u Ministru għall-Intern u s-Sigurtà minn Diċembru 2014 sa Diċembru 2016, Evariste Boshab kien uffiċjalment responsabbli għall-pulizija u s-servizzi ta’ sigurtà u l-koordinazzjoni tal-ħidma tal-gvernaturi provinċjali. F’din il-kapaċità, huwa kien responsabbli għall-arrest ta’ attivisti u ta’ membri tal-oppożizzjoni, kif ukoll għall-użu sproporzjonat tal-forza, inkluż bejn Settembru 2016 u Diċembru 2016 b’reazzjoni għad-dimostrazzjonijiet f’Kinshasa, li wassal biex għadd kbir ta’ ċivili nqatlu jew indarbu mis-servizzi ta’ sigurtà.
                                 Evariste Boshab kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                                 Evariste Boshab kellu wkoll rwol fl-isfruttament u fl-aggravament tal-kriżi fir-reġjun ta’ Kasai, fejn huwa għandu pożizzjoni ta’ influwenza, partikolarment minn mindu sar is-senatur ta’ Kasai f’Marzu 2019.
                              
                              
                                 29.5.2017
                              
                           
                                 8.
                              
                              
                                 Alex Kande Mupompa
                              
                              
                                 magħruf ukoll bħala Alexandre Kande Mupomba; Kande-Mupompa.
                                 Data tat-Twelid: 23.9.1950.
                                 Post tat-twelid: Kananga (RDK).
                                 Nazzjonalità: Kongoliża u Belġjana.
                                 Numru tal-passaport tar-RDK: OP0024910 (validu: 21.3.2016— jiskadi: 20.3.2021).
                                 Indirizzi: Messidorlaan 217/25, 1180 Uccle, il-Belġju
                                 1, avenue Bumba, Kinshasa/Ngaliema, RDK.
                                 Sess: Raġel
                              
                              
                                 Bħala Gvernatur ta’ Kasai Central sa Ottubru 2017, Alex Kande Mupompa kien responsabbli għall-użu sproporzjonat tal-forza, repressjoni vjolenti għal każijiet ta’ qtil extraġudizzjarju mwettqa mill-forzi tas-sigurtà u l-PNC f’Kasai Central minn Awwissu 2016, inkluż qtil fit-territorju ta’ Dibaya fi Frar 2017.
                                 Alex Kande Mupompa kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                                 Alex Kande Mupompa kellu wkoll rwol fl-isfruttament u l-aggravament tal-kriżi fir-reġjun ta’ Kasai li kien rappreżentant tiegħu sa Ottubru 2019 u li fih huwa għandu pożizzjoni ta’ influwenza permezz tal-Congrès des alliés pour l’action au Congo (CAAC) li hija parti mill-gvern provinċjali ta’ Kasai.
                              
                              
                                 29.5.2017
                              
                           
                                 9.
                              
                              
                                 Jean-Claude Kazembe Musonda
                              
                              
                                 Data tat-Twelid: 17.5.1963.
                                 Post tat-twelid: Kashobwe (RDK).
                                 Nazzjonalità: RDK.
                                 Indirizz: 7891, avenue Lubembe, Quartier Lido, Lubumbashi, Haut-Katanga, RDK.
                                 Sess: Raġel
                              
                              
                                 Bħala Gvernatur ta’ Haut-Katanga sa April 2017, Jean-Claude Kazembe Musonda kien responsabbli għall-użu sproporzjonat tal-forza u r-repressjoni vjolenti mwettqa mill-forzi tas-sigurtà u l-PNC f’Haut-Katanga, inkluż bejn il-15 u l-31 ta’ Diċembru 2016 meta, b’reazzjoni għall-protesti f’Lubumbashi, 12-il persuna ċivili nqatlu u 64 indarbu b’riżultat tal-użu ta’ forza letali mill-forzi tas-sigurtà inkluż aġenti tal-PNC.
                                 Jean-Claude Kazembe Musonda kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                                 Jean-Claude Kazembe Musonda huwa l-mexxej tal-partit CONAKAT, li jagħmel parti mill-koalizzjoni tal-ex President Joseph Kabila.
                              
                              
                                 29.5.2017
                              
                           
                                 10.
                              
                              
                                 Éric Ruhorimbere
                              
                              
                                 magħruf ukoll bħala Eric Ruhorimbere Ruhanga; Tango Two; Tango Deux.
                                 Data tat-Twelid: 16.7.1969.
                                 Post tat-twelid: Minembwe (RDK).
                                 Numru tal-karta tal-identità militari: 1-69-09-51400-64.
                                 Nazzjonalità: RDK.
                                 Numru tal-passaport tar-RDK OB0814241.
                                 Indirizz: Mbujimayi, Provinċja ta’ Kasai, RDK.
                                 Sess: Raġel
                              
                              
                                 Bħala Viċi Kmandant tal-21 reġjun militari minn Settembru 2014 sa Lulju 2018, Éric Ruhorimbere kien responsabbli għall-użu sproporzjonat tal-forza u għal każijiet ta’ qtil extraġudizzjarju mwettqa mill-forzi tal-FARDC, speċjalment kontra l-milizzja Nsapu u kontra nisa u tfal.
                                 Éric Ruhorimbere ilu l-Kmandant tas-settur operattiv ta’ Nord Equateur minn Lulju 2018. Minħabba r-rwol tiegħu, huwa responsabbli għall-ksur reċenti tad-drittijiet tal-bniedem imwettaq mill-FARDC.
                                 Éric Ruhorimbere kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                              
                              
                                 29.5.2017
                              
                           
                                 11.
                              
                              
                                 Emmanuel Ramazani Shadari
                              
                              
                                 magħruf ukoll bħala Emmanuel Ramazani Shadari Mulanda; Shadary.
                                 Data tat-Twelid: 29.11.1960.
                                 Post tat-twelid: Kasongo (RDK).
                                 Nazzjonalità: RDK.
                                 Indirizz: 28, avenue Ntela, Mont Ngafula, Kinshasa, RDK.
                                 Sess: Raġel
                              
                              
                                 Bħala Viċi Prim Ministru u Ministru għall-Intern u s-Sigurtà sa Frar 2018, Ramazani Shadari kien uffiċjalment responsabbli għall-pulizija u s-servizzi ta’ sigurtà u għall-koordinazzjoni tal-ħidma tal-gvernaturi provinċjali. F’din il-kapaċità, kien responsabbli għall-arresti ta’ attivisti u membri tal-oppożizzjoni, kif ukoll għall-użu sproporzjonat tal-forza, bħall-miżuri ta’ repressjoni vjolenti ta’ membri tal-moviment Bundu Dia Kongo (BDK) fil-Kongo Ċentrali, ir-repressjoni f’Kinshasa f’Jannar-Frar 2017 u l-użu sproporzjonat tal-forza u r-repressjoni vjolenti fil-provinċji ta’ Kasai.
                                 F’din il-kapaċità, Ramazani Shadari kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                                 Ramazani Shadari ilu segretarju permanenti tal- Parti du peuple pour la reconstruction et le développement (PPRD) minn Frar 2018, il-partit ewlieni fil-koalizzjoni taħt l-ex President Joseph Kabila.
                              
                              
                                 29.5.2017
                              
                           
                                 12.
                              
                              
                                 Kalev Mutondo
                              
                              
                                 magħruf ukoll bħala Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Data tat-Twelid: 3.3.1957.
                                 Nazzjonalità: RDK.
                                 Numru tal-passaport: DB0004470 (maħruġ: 8.6.2012— jiskadi: 7.6.2017).
                                 Indirizz: 24, avenue Ma Campagne, Kinshasa, RDK.
                                 Sess: Raġel
                              
                              
                                 Bħala l-Kap tas-Servizz tal-Intelligence Nazzjonali (ANR) sa Frar 2019, Kalev Mutondo kien involut fl-arrest arbitrarju, id-detenzjoni u t-trattament ħażin ta’ membri tal-oppożizzjoni, attivisti tas-soċjetà ċivili u oħrajn, u responsabbli għal dawn l-atti.
                                 Kalev Mutondo kien għalhekk involut fl-ippjanar, id-direzzjoni, jew it-twettiq ta’ atti li jikkostitwixxu ksur jew abbuż serju tad-drittijiet tal-bniedem fir-RDK.
                                 F’Mejju 2019, huwa ffirma dikjarazzjoni ta’ lealtà passata u futura lejn Joseph Kabila, u jibqa’ assoċjat mill-qrib tiegħu għal kwistjonijiet ta’ sigurtà.
                              
                              
                                 29.5.2017
                              
                           B.   Entitajiet
                     […]
                  
               ”.